CELEX: 32013R1277
Language: lt
Date: 2013-12-09 00:00:00
Title: 2013 m. gruodžio 9 d. Komisijos įgyvendinimo reglamentas (ES) Nr. 1277/2013, kuriuo leidžiama didinti vyno, gaminamo iš 2013 m. derliaus vynuogių, užaugintų tam tikruose vynuogių auginimo regionuose ar jų dalyse, sodrumo ribas

10.12.2013   
            
            
               LT
            
            
               Europos Sąjungos oficialusis leidinys
            
            
               L 329/10
            
         KOMISIJOS ĮGYVENDINIMO REGLAMENTAS (ES) Nr. 1277/2013
   2013 m. gruodžio 9 d.
   kuriuo leidžiama didinti vyno, gaminamo iš 2013 m. derliaus vynuogių, užaugintų tam tikruose vynuogių auginimo regionuose ar jų dalyse, sodrumo ribas
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2007 m. spalio 22 d. Tarybos reglamentą (EB) Nr. 1234/2007, nustatantį bendrą žemės ūkio rinkų organizavimą ir konkrečias tam tikriems žemės ūkio produktams taikomas nuostatas (Bendrą bendro žemės ūkio rinkų organizavimo reglamentą) (1), ypač į jo 121 straipsnio trečią pastraipą,
   kadangi:
   
               (1)
            
            
               Reglamento (EB) Nr. 1234/2007 XVa priedo A punkto 3 dalyje numatyta, kad ypač nepalankių oro sąlygų metais valstybės narės gali prašyti leisti padidinti alkoholio koncentracijos vyne (sodrumo) ribas ne daugiau kaip 0,5 tūrio %;
            
         
               (2)
            
            
               Čekija, Vokietija, Prancūzija, Kroatija, Liuksemburgas, Vengrija, Austrija ir Slovakija paprašė leisti padidinti minėtas vyno, gaminamo iš 2013 m. derliaus vynuogių, sodrumo ribas, kadangi oro sąlygos augimo sezonu buvo ypač nepalankios. Tokius prašymus Čekija, Vokietija, Kroatija, Liuksemburgas, Vengrija, Austrija ir Slovakija pateikė dėl visų savo vynuogių auginimo regionų, o Prancūzija – dėl kelių Žirondos departamento komunų;
            
         
               (3)
            
            
               kadangi 2013 m. oro sąlygos buvo ypač nepalankios, Reglamento (EB) Nr. 1234/2007 XVa priedo A punkto 2 dalyje numatytų natūralios alkoholio koncentracijos padidinimo ribų neužtenka, kad tam tikruose vynuogių auginimo regionuose ar jų dalyse būtų galima pagaminti tinkamos visuminės alkoholio koncentracijos vyną, kuris paprastai būtų paklausus rinkoje;
            
         
               (4)
            
            
               atsižvelgiant į tai, kad Reglamento (EB) Nr. 1234/2007 XVa priedu siekiama varžyti ir riboti vyno sodrinimą, ir į to priedo A punkto 3 dalyje pateiktos nukrypti leidžiančios nuostatos išimtinį pobūdį, padidinti vyno sodrumo ribas turėtų būti leista tik tuose vynuogių auginimo regionuose arba jų dalyse, kur oro sąlygos buvo ypač nepalankios. Todėl Prancūzijoje šis leidimas turėtų būti suteiktas tik kelioms Žirondos departamento komunoms, nukentėjusioms nuo nepalankių oro sąlygų;
            
         
               (5)
            
            
               todėl tikslinga leisti padidinti iš 2013 m. derliaus vynuogių gaminamo vyno sodrumo ribas Čekijos, Vokietijos, Prancūzijos, Kroatijos, Liuksemburgo, Vengrijos, Austrijos ir Slovakijos vynuogių auginimo regionuose arba jų dalyse;
            
         
               (6)
            
            
               šiame reglamente numatytos priemonės atitinka Bendro žemės ūkio rinkų organizavimo vadybos komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Nukrypstant nuo Reglamento (EB) Nr. 1234/2007 XVa priedo A punkto 2 dalies, šio reglamento priede išvardytuose vynuogių auginimo regionuose arba jų dalyse natūrali alkoholio koncentracija tūrio procentais 2013 m. derliaus šviežiose vynuogėse, vynuogių misoje, rauginamoje vynuogių misoje, jauname rauginamame vyne ir vyne, gaminamame iš 2013 m. derliaus vynuogių, gali būti didinama neviršijant tokių ribų:
   
               a)
            
            
               Reglamento (EB) Nr. 1234/2007 XIb priedo priedėlyje nurodytoje A vynuogių auginimo zonoje – 3,5 tūrio %;
            
         
               b)
            
            
               Reglamento (EB) Nr. 1234/2007 XIb priedo priedėlyje nurodytoje B vynuogių auginimo zonoje – 2,5 tūrio %;
            
         
               c)
            
            
               Reglamento (EB) Nr. 1234/2007 XIb priedo priedėlyje nurodytoje C I vynuogių auginimo zonoje – 2,0 tūrio %.
            
         2 straipsnis
   Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2013 m. gruodžio 9 d.
      
         
            Komisijos vardu
         
         
            Pirmininkas
         
         José Manuel BARROSO
      
   
   
      (1)  OL L 299, 2007 11 16, p. 1.
   
      PRIEDAS
      
         Vynuogių auginimo regionai arba jų dalys, kuriuose leidžiama didinti vyno sodrumo ribas pagal 1 straipsnį
      
      
                  Valstybė narė
               
               
                  Vynuogių auginimo regionai ar jų dalys (vynuogių auginimo zona)
               
            
                  Čekija
               
               
                  Visi vynuogių auginimo regionai (A ir B zonos)
               
            
                  Vokietija
               
               
                  Visi vynuogių auginimo regionai (A ir B zonos)
               
            
                  Prancūzija
               
               
                  Šios Žirondos departamento komunos: Arbanats, Ayguemorte-Les-Graves, Baurech, Beautiran, Belvès-de-Castillon, Blésignac, Branne, Cabara, Camiac-et-Saint-Denis, Capian, Cardan, Castillon-la-Bataille, Castres-Gironde, Civrac-sur-Dordogne, Daignac, Dardenac, Espiet, Faleyras, Francs, Gardegan-et-Tourtirac, Grézillac, Guillac, Haux, La Brède, Langoiran, Lestiac-sur-Garonne, Lugaignac, Mouillac, Mouliets-et-Villemartin, Naujan-et-Postiac, Paillet, Podensac, Portets, Pujols, Rions, Saint-Aubin-de-Branne, Sainte-Colombe, Saint-Étienne-de-Lisse, Sainte-Florence, Saint-Genès-de-Castillon, Saint-Genès-de-Lombaud, Saint-Jean-de-Blaignac, Saint-Léon, Saint-Magne-de-Castillon, Saint-Michel-de-Rieufret, Saint-Morillon, Saint-Pey-d’Armens, Saint-Philippe-d’Aiguille, Saint-Selve, Sainte-Terre, Les Salles-de-Castillon, La Sauve, Tabanac, Tizac-de-Curton, Le Tourne, Vignonet, Villenave-de-Rions ir Virelade (C I zona)
               
            
                  Kroatija
               
               
                  Visi vynuogių auginimo regionai (B, C I ir C II zonos)
               
            
                  Liuksemburgas
               
               
                  Visi vynuogių auginimo regionai (A zona)
               
            
                  Vengrija
               
               
                  Visi vynuogių auginimo regionai (C I zona)
               
            
                  Austrija
               
               
                  Visi vynuogių auginimo regionai (B zona)
               
            
                  Slovakija
               
               
                  Visi vynuogių auginimo regionai (B ir C I zonos)